ආචාර්යවරුන්ගේ වැඩවර්ජනය හේතුවෙන් විශ්වවිද්‍යාල තුළ මතුව ඇති ගැටලුකාරී තත්ත්වය මඟහරවා ගැනීම සඳහා විශ්වවිද්‍යාල බහුතරයක් හා අනුබද්ධ ආයතන කිහිපයක් ඊයේ (21) සිට නැවත දැනුම් දෙන තුරු වසා දැමීමට රජය තීරණය කළේය.ඒ අනුව කොළඹ, පේරාදෙණිය , ශ්‍රී ජයවර්ධනපුර, කැලණිය, යාපනය, රුහුණු, රජරට හා නැඟෙනහිර විශ්වවිද්‍යලවල වෛද්‍ය පීඨ හැර අනෙකුත් සියලු පීඨ වසා දැමේ.මොරටුව, සබරගමුව, වයඹ විශ්වවිද්‍යාල මෙන්ම සෞන්දර්ය විශ්වවිද්‍යාලය හා විවෘත විශ්වවිද්‍යාලවල සියලු පිඨ වසා දමා ඇති අතර දේශීය වෛද්‍ය විද්‍යායතනය, කොළඹ විශ්වවිද්‍යාලයේ පරිගණක විද්‍යායතනය, ස්වාමී විපුලානන්ද සෞන්දර්ය අධ්‍යාපන ආයතනය, කොළඹ විශ්වවිද්‍යාලයේ මානව සම්පත් අභිවර්ධන ආයතනය, මොරටුව විශ්වවිද්‍යාලයේ තාක්ෂණ විද්‍යා ආයතනය, ශ්‍රී පාලී මණ්ඩපය, ත්‍රීකුණාමල මණ්ඩපය හා වව්නියා මණ්ඩපයද මේ අනුව වසා දමා තිබේ.බෞද්ධ හා පාලි විශ්වවිද්‍යාලය, බුද්ධශ්‍රාවක විශ්වවිද්‍යලය, ඌව වෙල්ලස්ස විශ්වවිද්‍යාලය, අග්නිදිග විශ්වවිද්‍යාලය, යක්කල ආයුර්වේද ආයතනය වල ගැටලුකාරී තත්ත්වයන් නොමැති නිසා එම විශ්වවිද්‍යාල හා ආයතන සුපුරුදු පරිදි විවෘත තැබීමට තීරණය කර තිබේ.දැනට විශ්වවිද්‍යාලවල පවතින වතාවරණය තවදුරටත් ඉදිරියේදී නරක අතට ගමන් කිරීම වැළැක්වීම සඳහා විශ්වවිද්‍යාල උපකුලපතිවරුන්, ආයතන අධ්‍යක්ෂකවරුන් සමඟ සාකච්ඡා කර උසස් අධ්‍යාපන ඇමැති එස්.බී. දිසානායක මහතා මෙම තීරණය ගෙන ඇත.‍විශ්වවිද්‍යාල ආචාර්ය සමිති සම්මේලනයේ වෘත්තීය ක්‍රියාමාර්ගය පිටුපස කිසියම් දේශපාලන හස්තයක් හෝ උවමනාවක් නොමැතියි යන උපකල්පනය මත පසුගිය මාස 2 ක් පුරා රජය එය මිත්‍රශ්‍රීලීව හා අන්‍යනෝන්‍ය අවබෝධයෙන් විසදා ගැනීමට හැකි උපරිම උත්සහය දරමින් අවශ්‍ය පරිසරය සකස් කරමින් ක්‍රියාත්මක වු බව උසස් අධ්‍යාපන ඇමති එස්.බී. දිසානායක මහතා පවසයි.එහි ප්‍රතිඵලයක් ලෙස උසස් අධ්‍යාපන අමාත්‍යංශය මට්ටමින් ද දෙවනුව ජනාධිපති ලේකම්තුමා හා තෙවනුව බැසිල් රාජපක්ෂ ඇමැතිවරයා සමඟ ද මට්ටම් තුනකින් සාකච්ඡා වාර දහයකට ආසන්න සංඛ්‍යාවක් මෙන්ම ලිබි හා අවබෝධතා ගිවිසුම් ආකෘති හුවමාරු වට රැසක්ම ආචාර්ය සමිති සම්මේලනය සමඟ පවත්වා ඇති නමුත් ආචාර්ය සමිති සම්මේලනය මෙම ගැටලුව ධනාත්මකව විසඳා ගැනීමට පියවර නොගන්නා බව සියලු පාර්ශවයන්ට හොදින් විද්‍යාමාන වී ඇති බවත් දිසානායක මහතා කියයි.මේ අනුව විශ්වවිද්‍යාල අර්බුදය ඔස්සේ රටේ දේශපාලන හා සමාජ ගැටලුවක් නිර්මාණය කරමින් යම් යම් සැගවුණු දේශපාලන කුමන්ත්‍රණ හා යම් අරමුණු සාක්ෂාත් කර ගැනීම උදෙසා අහිංසක සිසුන්ගේ ජීවිත හා අනාගත අපේක්ෂා බිල්ලට දීමට සුදානම් වන බවත් ඒ හරහා රටේ කැළඹිලි තත්ත්වයක් දේශපාලන අස්ථාවර තත්ත්වයක් ඇති කිරීමට ප්‍රයත්න දරණ බව සියලු දෙනාට පැහැදිලි වන බවත් ඇමැතිවරයා කියා සිටියි.විශ්වවිද්‍යාල ආචාර්යවරුන් ඉල්ලීම් 6ක් මුල් කර ගෙන මෙම වැඩවර්ජනය ක්‍රියාත්මක කරන අතර ආචාර්යවරුන්ගේ පළමු ඉල්ලීම වන සියයට 20 ක වැටුප් වැඩි කිරීම හැර අනෙක් ඉල්ලීම් පහට රජය ප්‍රතිපත්තිමය වශයෙන් එකඟතාවය පළ කර තිබේ.